กกต.แถลงเปิดหีบหน่วยพบ 54 เรื่องทำผิดก.ม.เลือกตั้ง “ซื้อเสียง-ฉีกบัตร”
กกต.แถลงเปิดหีบหน่วยพบ 54 เรื่องทำผิดก.ม.เลือกตั้ง “ซื้อเสียง –ฉีกบัตร” 
24 มี.ค. 2562

ผู้สื่อข่าวรายงานว่า ในวันนี้ (24 มี.ค.) ที่สำนักงานคณะกรรมการการเลือกตั้ง (กกต.) พ.ต.อ.จรุงวิทย์ ภุมมา เลขาธิการ กกต.แถลงข่าวภาพรวมภายหลังการเปิดหีบเลือกตั้งในช่วงเช้าของวันนี้ (24 มี.ค.) ว่า ได้รับรายงานการเปิดหน่วยเลือกตั้งเวลา 08.00น.เป็นที่เรียบร้อยทุกหน่วย จากทั้งหมด 92,320 หน่วยเลือกตั้ง เฉลี่ยผู้มาใช้สิทธิ์หน่วยเลือกตั้งละประมาณ 800 คนต่อหน่วย ซึ่งนับรายงานว่าเวลาช่วงก่อนเปิดหีบมีผู้ใช้สิทธิเข้าคิวรอจำนวนมาก มีบางพื้นที่ที่อาจจะไม่สะดวกบ้าง
ทั้งนี้หากหน่วยเลือกตั้งปิดหีบแล้วเวลา 17.00 น.แต่ผู้มาใช้สิทธิมาแสดงตัวที่หน่วยเลือกตั้งแล้ว ผู้มีสิทธิก็สามารถลงคะแนนให้เสร็จสิ้นได้ อย่างไรก็ตามสภาพปัญหาช่วงเช้าที่ผ่านมา คิวยาวอาจใช้เวลาบ้าง นอกจากนี้ยังมีปัญหาที่กรรมการประจำหน่วยเลือกตั้งบางหน่วยฉีกบัตรเลือกตั้งแล้วฉีกเอาต้นขั้วติดไปด้วย ซึ่งมีการลงบันทึกรายงานเหตุแล้ว หลังปิดหีบจะนำต้นขั้วบัตรออกมาก่อนเปิดนับคะแนน นอกจากนี้ยังพบปัญหาประชาชนไม่ได้เซ็นชื่อที่บัญชีตรวจสอบสิทธิ แต่ไม่เป็นปัญหาเพราะได้เซ็นชื่อที่ต้นขั้วบัตรแล้ว
ขณะที่ จากการประมวลเหตุการณ์ตั้งแต่คืนวันที่ 23 มี.ค.ที่ผ่านมา พบการกระทำความผิดเกี่ยวกับการเลือกตั้ง 54 เรื่อง ส่วนใหญ่เป็นการแจกเงินซื้อเสียง ที่เหลือเป็นการจำหน่ายสุราในช่วงเวลาต้องห้าม 1 ราย โพสต์ข้อความหาเสียง 2 ราย บริษัทไม่ให้หยุดงานมาใช้สิทธิ์ 1 ราย พบชายเมาสุรามาใช้สิทธิ์ แล้วฉีกบัตรเลือกตั้งที่จังหวัดลำพูน 1 ราย ซึ่งทางเจ้าหน้าที่จะตรวจสอบต่อไปว่าทำไปด้วยเจตนาหรือรู้เท่าไม่ถึงการณ์
ส่วนจะดำเนินคดีอาญาหรือไม่ต้องดูที่เจตนาก่อน สำหรับการแจ้งเหตุผ่านสายด่วน 1444 ส่วนใหญ่ เป็นเรื่องไม่มีรถกลับภูมิลำเนา รถไฟเต็ม ขนส่งหมอชิตแน่น ซึ่งกกต.ไม่สามารถประสานเพิ่มเที่ยวรถไฟได้ ทั้งนี้คาดการณ์ว่าช่วงเช้าที่ผ่านมา มีผู้เข้าคิวใช้สิทธิจำนวนมาก จึงขอแนะนำให้ทยอยกันไป เพราะหน่วยเลือกตั้งมีเกือบทุกตำบลใกล้บ้าน
ทั้งนี้ช่วงเช้าที่ผ่านมาทาง พล.ต.อ.จักรทิพย์ ชัยจินดา ผู้บัญชาการตำรวจแห่งชาติ (ผบ.ตร.)เดินทางมายังสำนักงานกกต. เข้าพบนายอิทธิพร บุญประคอง ประธาน กกต. เพื่อรายงานสถานการณ์ความเรียบร้อยของการเลือกตั้ง ส.ส. และเยี่ยมชม ศูนย์อำนวยการและประสานงานการเลือกตั้ง ส.ส.
โดยนายอิทธิพร เผยภาพรวมหลังเปิดการลงคะแนนทั่วประเทศเป็นไปด้วยความเรียบร้อย  เบื้องต้นมีเหตุที่ได้รับรายงานการทำผิดกฎหมายเลือกตั้งแล้ว ที่จังหวัดลำพูน คือมีคนเมาสุราเข้าไปใช้สิทธิเลือกตั้ง แล้วฉีกบัตรเลือกตั้ง ทางเจ้าหน้าที่ได้ควบคุมตัวและดำเนินคดีแล้ว  ทั้งนี้ทางประธาน กกต. ยังเผยว่า กกต. ได้รับความร่วมมือจากเฟซบุ๊กในการช่วยประชาสัมพันธ์ให้ผู้มีสิทธิเลือกตั้งมาใช้สิทธิ์ในวันนี้ด้วย จากนั้นผู้บัญชาการตำรวจแห่งชาติ ยังได้หารือร่วมกับ พ.ต.อ.จรุงวิทย์ ภุมมา เลขาธิการ กกต.ด้วย.
ด้าน นายอิทธิพร บุญประคอง ประธาน กกต. เปิดเผยภายหลังเดินทางมาใช้สิทธิเลือกตั้งสมาชิกสภาผู้แทนราษฎร ที่หน่วยเลือกตั้ง 26 แขวงพญาไท เขตพญาไท ระบุว่า ตั้งแต่ช่วงเวลา 20.00 น. เมื่อคืนนี้ จนถึงช่วงเช้าที่ผ่านมา มีสายโทรมาร้องเรียนการกระทำความผิดเลือกตั้งกับทาง กกต. จำนวน 50 ราย โดยหลังจากนี้จะมีการตรวจสอบข้อเท็จจริง ตามการร้องเรียนต่อไป
ทั้งนี้ หลังปิดหีบแต่ละหน่วยคาดว่าจะใช้เวลาในการนับคะแนน หน่วยละไม่เกิน 1 ชั่วโมง คาดว่า จะสามารถรายงานผลการเลือกตั้งอย่างไม่เป็นทางการได้เวลาประมาณ 20.00 น. และเชื่อว่าจะมี ประชาชนมาใช้สิทธิประมาณ ร้อยละ 80